Projektets design og metode

Spørgeskemaundersøgelsen

Spørgeskemaundersøgelsen ”Kirkebrug og livsstil” blev gennemført med hjælp fra analysefirmaet YouGov. Forud for udsendelsen af det endelige skema blev spørgsmålene gennemdrøftet med to af vore kolleger ved Center for Kirkeforskning, ph.d.-studerende cand.theol. Karen Marie Leth-Nissen og forskningsmedarbejder, religionssociolog Astrid Krabbe Trolle, og desuden med såvel den interne styregruppe som den fælles projektstyregruppe. Der blev i alt gennemført 1016 CAWI-interview (Computer Assisted Web Interviews) med danskere i alderen 18-74 år i perioden 30. januar - 2. februar 2015. Datamaterialet er bearbejdet statistisk ved hjælp af analysesoftwaren SPSS med bistand fra Astrid Krabbe Trolle. Spørgeskemaet er vedlagt rapporten som bilag 1.

Casestudierne

**Udvælgelsen af sogne**

For at opfylde undersøgelsens formål, at afdække medlemmers brug af og forventninger til kirken med særligt henblik på den gejstlige betjening, valgte vi at gennemføre case studier i fire udvalgte sogne.

Sognet som analyseenhed afspejler, at sognet er den folkekirkelige grundenhed, som danner udgangspunkt for organiseringen af den gejstlige betjening, som vi ville undersøge. Set i lys af den begrænsede tid, vi har haft til rådighed, var vi nødt til at være meget bevidste om, hvilke kriterier, vi har lagt til grund for udvælgelsen af cases. Da kvalitative studier i reglen beskæftiger sig med ganske få cases, giver det ikke mening at tale om repræsentativitet i samme forstand som i kvantitative undersøgelser. I stedet valgte vi at gå efter variation og eksemplariskhed som kriterier for kvalitet. Kriteriet om variation betyder, at vi bevidst har tilstræbt en så høj grad af forskellighed som muligt inden for relevante områder. På sogneniveau vedrører det bl.a. geografi, stiftstilhør, sociodemografi samt kirkelig og folkelig tradition. Kriteriet om eksemplariskhed indebærer ”tætte” beskrivelser af udvalgte sogne, hvor vi ved at gå i dybden muliggør, at andre i en tilsvarende eller lignende situation kan spejle sig i dem og gennem identifikation med det beskrevne materiale opnå relevant viden om egen situation.

På sogneniveau betyder det, at vi valgte at lægge særlig vægt på landsognene, idet netop dette område havde Videnspuljens særlige bevågenhed. På baggrund af samtaler i forskergruppen valgte vi, med udgangspunkt i Steen Marqvard Rasmussens opdeling i typer af landsogne, to landsogne, der ud over kirkelig og geografisk forskellighed havde forskellig sociodemografisk profil[[1]](#footnote-1), samt to bysogne, som geografisk og kirkeligt adskilte sig fra hinanden:

* Havrebjerg: Landsogn med mange synlige ressourcer (sognetype ifølge Steen Marqvard Rasmussen *det bynære vækstland*), annekssogn til bysogn på Vestsjælland med aktivistisk profil.
* Lihme: Landsogn med få synlige ressourcer (sognetype ifølge Steen Marqvard Rasmussen *yderlandet*) i firesognspastorat på Salling med grundtvigsk profil[[2]](#footnote-2).
* Avedøre: Forstadssogn i hovedstadsområdet med nyere kirke og aktivistisk profil.
* Kolding Skt Nicolai: Større bysogn i Østjylland med gammel kirke og grundtvigsk profil.

**Sognebeskrivelserne**

Med henblik på at give en forståelsesbaggrund for interviewene valgte vi som indledning på hver af de fire cases at give en bred fremstilling af det pågældende sogns egenart og kirkens distinkte profil. Ud over de informationer, vi opnåede gennem de indledende samtaler med præsterne, har vi som kilder anvendt foreliggende beskrivelser om de pågældende kirker og sogne fra hjemmesider og diverse trykte materialer; sogne- og kirkeblade, foreningsfoldere m.m. Til beskrivelse af faktuelle demografiske forhold, infrastruktur, erhverv m.m. har vi benyttet os af kommunale hjemmesider samt trukket på sogne- og provstiprofiler udarbejdet for Kirkefondet[[3]](#footnote-3). Endelig har vi anvendt kirkestatistiske oplysninger pr 01.01.2015 fra sogn.dk med henblik på at give et overblik over grundlaget for den gejstlige betjening. De udarbejdede beskrivelser blev efterfølgende sendt til præsterne med henblik på at indhente eventuelle korrektioner og rettelser. Præsternes kommentarer er indarbejdet i det foreliggende materiale.

**Udvælgelsen af informanter**

På individniveau betyder kriteriet om variation, at vi har tilstræbte at få en så bred kontakt som muligt i forhold til den gruppe, der bruger kirken. Det indebærer, at frem for på forhånd at definere bestemte typer eller grupper af informanter, valgte vi at gå induktivt frem og foretage udvalget på baggrund af den enkelte kirkes aktivitetsprofil. Et overordnet hensyn var dog, at vi ønskede at få både jævnlige og mindre jævnlige brugere af kirken repræsenteret. Herudover har vi taget hensyn til almindelige kriterier som spredning på køn og alder.

Som del af den indledende beskrivelse af sognene og som udgangspunkt for udvælgelsen af informanter gennemførte vi i februar 2015 samtaler med repræsentanter for præsterne i de udvalgte sogne. Det præcise formål med samtalerne var at indhente information om sognets aktivitetsprofil og kirkelige egenart, og at danne os et overblik over brugere af kirken. Da tidsrammen ikke gav mulighed for længerevarende feltarbejde, hvor vi kunne danne os et indgående indtryk af sognet, vurderede vi, at vi ikke ved egen hjælp ville kunne foretage det mest hensigtsmæssige udvalg med henblik på interviews. Efter drøftelse i forskergruppen bad vi derfor præsterne om at beskrive kirkens forskellige brugergrupper, og for hver gruppe at komme med begrundede forslag til personer, der inden for det seneste år havde været i kontakt med kirken. Vi understregede, at det var vigtigt for os ikke blot at få kontakt med den kirkelige inderkreds, men også medlemmer med et mere distanceret og evt. kritisk forhold til kirken. På baggrund af præsternes beskrivelser udvalgte vi herefter 5-8 informanter for hvert sogn, som vi vurderede tilsammen gav en rimelig spredning i forhold til kirkens typiske brugere. I udgangspunktet havde vi efterlyst enkeltpersoner. I praksis udviklede en stor del af interviewene sig til dobbeltinterviews, idet begge ægtefæller i flere tilfælde ytrede interesse i at medvirke.

Fremgangsmåden med udvælgelse via præsterne giver anledning til overvejelser over, om dette har givet en skævhed i undersøgelsespopulationen. Man kan dels forestille sig, at præsterne ubevidst er gået efter informanter, som kunne bekræfte et positivt billede af kirken. Dels vil man kunne indvende, at det forhold at vi lod præsterne tage kontakten kan have gjort, at nogle informanter ville føle sig pressede til at medvirke. Endelig kan det forhold, at vi valgte at lade informanterne fremstå under eget navn, have påvirket resultatet derved, at de har undladt udtalelser, der ville kunne opfattes som kritiske. Vi kan ikke afvise, at noget af dette kan have haft betydning. Omvendt er der ikke noget i interviewene, der konkret tyder på, at det har været tilfældet.

**Gennemførelse af interviews**

De udvalgte personer blev i første omgang kontaktet af præsterne med forespørgsel om, hvorvidt de var villige til blive kontaktet af os med henblik på medvirken. Det svarede alle umiddelbart ja til. Herefter kontaktede vi de pågældende telefonisk med henblik på at informere om projektet og træffe aftale om interview.

Selve interviewet, der varede mellem 1 og 1½ time og blev optaget på diktafon, blev gennemført i kirken eller informantens hjem efter eget ønske. Interviewet blev indledt med en briefing, hvor vi mundtligt uddybede den information om projektet, der var givet telefonisk, samt formålet med interviewet og vilkårene for at medvirke. Selve interviewet tog udgangspunkt i den konkrete tilknytning til kirken, som vi havde fået oplyst af præsten (hyppig kirkegænger/dåbsforældre/ deltagere i Gud og lasagne osv) og fulgte den udarbejdede interviewguide. Guiden er vedlagt som bilag …… Hvert interview blev afsluttet med en mundtlig debriefing, hvor vi gentog muligheden for at få materialet til gennemsyn og indhentede de fornødne kontaktoplysninger.

Af hensyn til arbejdsmængden valgte vi at dele sognene mellem os. For at afstemme fremgangsmåden valgte vi til en begyndelse at gennemføre hovedparten af interviewene i Avedøre i fællesskab med henblik på at lægge en fælles linje i interviewene. Enkelte af interviewene i Avedøre blev gennemført af Ruth Bjerrum alene, lige som samtlige interviews i Havrebjerg. Interviewene med præster og informanter i Lihme og Kolding blev gennemført af Kirsten Felter.

**Informeret samtykke og transparens**

For at gøre projektet så konkret som muligt valgte vi fra starten at arbejde med navngivne sogne frem for at anonymisere oplysninger, hvilket indebar, at alle oplysninger ville kunne efterspores. Som følge heraf og som følge af, at vi inddrog præsterne i vores udvælgelsesmetode, ville vi ikke kunne love informanterne fuld anonymitet. I stedet valgte vi at gøre undersøgelsen så transparent som muligt. I forbindelse med samtalen oplyste vi informanterne om undersøgelsens design og metode og fortalte dem, at vi i udgangspunktet gerne ville lade dem fremstå under eget navn i projektrapporten, men at vi selvfølgelig også ville respektere, hvis de ikke ønskede dette. Enkelte tilkendegav, at de gerne ville have lov at overveje muligheden for sløring af deres identitet, hvilket vi noterede i forbindelse med kontaktoplysningerne. Da det kom til stykket var der imidlertid ingen, der ønskede at benytte sig af muligheden for sløring.

I briefingen oplyste vi også, at materialet ville blive behandlet fortroligt, dvs. at det kun ville være forskergruppen, der ville have adgang til optagelserne og interviewudskrifterne i deres helhed. Vi understregede, at medvirken hele vejen igennem var helt frivillig, at de havde ret til at sige fra undervejs, og at de også ville have mulighed for at få beskrivelse og citater til gennemsyn. Omkring halvdelen ønskede at benytte sig af denne mulighed. I den afsluttende fase valgte vi imidlertid at sende det personlige materiale til samtlige informanter til eventuel kommentering og godkendelse. Personbeskrivelsen og de citater, vi forventede at bruge, blev sendt via mail og for enkeltes vedkommende via brevpost, idet vi bad dem melde tilbage hvorvidt de kunne godkende det tilsendte, eller om de havde ønsker til rettelser. Enkelte skrev tilbage, at de ønskede konkrete detaljer præciseret. Samtlige informanter endte med at godkende det tilsendte. Skriftlig information om procedure for godkendelse er vedlagt som bilag. …………

1. Sognetyperne er indgående beskrevet i Rasmussen, Steen Marqvard (2015): Forskellige vilkår for folkekirken på landet, Landsforeningen af Menighedsråd i samarbejde med Folkekirkens Uddannelses- og Videnscenter, s. 169-175 [↑](#footnote-ref-1)
2. Set i lys af, at spørgeskemaundersøgelsen viste sig at udpege de mindre bysamfund med 1000-5000 indbyggere som særligt interessante, både med henblik på kirkens forankring i lokalsamfundet og betydningen af den lokale kirke og præst, ville det have styrket projektet, om vi også havde haft et sogn af denne type med. Denne viden havde vi imidlertid ikke på udvælgelsestidspunktet, og af hensyn til projektets omfang var vi ikke i stand til at udvide det empiriske grundlag efterfølgende. [↑](#footnote-ref-2)
3. Sogneprofil, Avedøre sogn 2015, opdaterede nøgletal for Lihme sogn 2015 på baggrund af provstiprofil for 2011, provstiprofil Slagelse provsti 2013 samt provstiprofil Kolding profil 2014. [↑](#footnote-ref-3)